**DÔVODOVÁ SPRÁVA**

**A. Všeobecná časť**

 Ministerstvo životného prostredia SR (ďalej len „ministerstvo“) predkladá materiál „Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 755/2004 Z. z., ktorým sa ustanovuje výška neregulovaných platieb, výška poplatkov a podrobnosti súvisiace so spoplatňovaním užívania vôd v znení neskorších predpisov“ (ďalej len „návrh nariadenia“) .

Návrh nariadenia reflektuje predovšetkým na zmeny zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a zákona č. 587/2004 Z. z. o Environmentálnom fonde v súvislosti so znížením nárokov na štátny rozpočet zo strany správcu vodohospodársky významných vodných tokov Slovenského vodohospodárskeho podniku, štátneho podniku (ďalej len „SVP, š. p.,“), týkajúce sa presunu finančných prostriedkov, získavaných z poplatkov za užívanie vôd podľa zákona o vodách, z príjmových zdrojov Environmentálneho fondu do príjmových zdrojov Slovenského vodohospodárskeho podniku, š. p. (SVP, š. p.) na účely krytia nákladov súvisiacich s neregulovanými službami štátneho podniku. SVP, š. p.

Zároveň úprava nariadenia reaguje na zmeny v súvislosti so skutočnou výškou poplatkov za užívanie vôd vrátane poplatkov za odbery povrchových vôd a podzemných vôd na zavlažovanie poľnohospodárskej pôdy vo väzbe na uplatňovanie nároku SVP, š. p., na úhradu ekonomicky oprávnených nákladov za poskytovanie neregulovaných služieb na nasledujúci rozpočtový rok prostredníctvom ministerstva z prostriedkov štátneho rozpočtu.

Zmeny a úpravy sa týkajú osobného účtu príjemcu poplatkov za užívanie vôd, na ktorý budú odberatelia uhrádzať preddavky. V dôsledku zmeny prijímateľa poplatkov za užívanie vôd sa upravuje aj prijímateľ uhrádzaných nedoplatkov, ktorým je SVP, š. p., a v prípade preplatkov, tieto vráti odberateľovi rovnako SVP, š. p. Zároveň sa mení aj osobný účet, na ktorý znečisťovateľ uhrádza preddavky, a to zo súčasného osobného účtu Environmentálneho fondu na osobný účet SVP, š. p.

Návrh nariadenia je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi Slovenskej republiky a súčasne je v súlade s právom Európskej únie.

Návrh zákona bude mať pozitívny vplyv na rozpočet verejnej správy a na životné prostredie. Nemá sociálny vplyv, vplyv na informatizáciu spoločnosti, vplyvy na služby pre občana, na manželstvo, rodičovstvo a rodinu a  vplyv na podnikateľské prostredie.

Návrh zákona nebude predmetom vnútrokomunitárneho pripomienkového konania.